กสิกรฯตุนเงินสดรอเก็บหุ้นไทย
บลจ.กสิกรไทย ถือเงินสด 10-15% รอจังหวะช้อนหุ้นไทย ลุ้นข่าวดีหนุนดัชนีเด้ง
25 ม.ค. 2559

บลจ.กสิกรไทย ถือเงินสด 10-15% รอจังหวะช้อนหุ้นไทย ลุ้นข่าวดีหนุนดัชนีเด้ง
น.ส.ธิดาศิริ ศรีสมิต รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในปัจจุบันกองทุนหุ้นไทยของ บลจ.กสิกรไทย เพิ่มสัดส่วนการถือครองเงินสดเป็น 10-15% ในภาวะปกติที่จะถือเงินสดไว้ประมาณ 5% เนื่องจากต้องการลดความผันผวนของพอร์ตและเพื่อเข้าลงทุนหุ้นที่เห็นจังหวะลงทุน
“ตอนนี้คนมองว่าหุ้นแย่มาก คนกลัวความผันผวน ขณะที่นักลงทุนสถาบันทั่วโลกลดน้ำหนักหุ้นในกลุ่มประเทศเกิดใหม่ลงไปมากแล้ว และขายสุทธิหุ้นไทยไปแล้ว 3 แสนล้านบาท เพราะฉะนั้นหลังจากนี้หากมีปัจจัยเสริมเข้ามาจะทำให้มีเงินทุนไหลกลับเข้ามา แต่ก็ขึ้นอยู่กับหลายปัจจัย โดยเฉพาะจีน” น.ส.ธิดาศิริ กล่าว
น.ส.ธิดาศิริ กล่าวอีกว่า หุ้นขนาดใหญ่หลายบริษัท ราคาปรับลดลงมาอยู่ในระดับที่น่าสนใจแล้ว อย่างไรก็ตาม บลจ.กสิกรไทย ยังใช้กลยุทธ์การเลือกหุ้นรายตัวต่อเนื่องจากไตรมาส 4 ปี 2558 และขยายกรอบการลงทุนไปในหุ้นขนาดกลางและเล็กมากขึ้น โดยเพิ่มหุ้นที่ลงทุนได้เป็น 150 บริษัท จากที่เคยกำหนดกรอบไว้เพียง 90 บริษัท
นายอิบรา เวน เจ้าหน้าที่อาวุโสด้านกลยุทธ์ตราสารทุน บริษัทจัดการลงทุน อมุนดิ กล่าวว่า ลดน้ำหนักลงทุนในภูมิภาคเอเชียแปซิฟิก (ไม่รวมญี่ปุ่น) แต่ในตลาดเกิดใหม่ยังสามารถเลือกลงทุนได้ โดยให้น้ำหนักประเทศไทย รัสเซีย อินเดีย ฟิลิปปินส์ และฮังการี มากกว่าตลาด
“เรายังมองหาจังหวะลงทุนในตลาดเกิดใหม่ต่อ ต้องรอให้เห็นความมั่นคงทางเศรษฐกิจในประเทศจีนก่อน ไม่อย่างนั้นก็ยังไม่รีบเข้าไปลงทุน”นายอิบรา กล่าว
นอกจากนี้ นายอิบรา กล่าวอีกว่า ในปี 2559 ยังคงให้น้ำหนักการลงทุนในสินทรัพย์เสี่ยง เช่น หุ้นในกลุ่มประเทศยุโรปและญี่ปุ่น แต่ต้องลงทุนในสินทรัพย์ปลอดภัยเพื่อลดความเสี่ยงของพอร์ต